Go be go se bonolo go hlokomela dinyakwa tša lapa le legolo gakaalo. Eupša go dula ka moka go ile gwa boloka lapa le kopane gomme gwa dira gore re be le dilo tše dintši tše di thabišago tšeo re di gopolago. Dingwetši tše nne, go akaretša le mma e lego Gargee Devi, di be di thušana ka mešomo ya ka gae. Di be di šiedišana ka go apea le go hlwekiša. Rakgolo e be e le hlogo ya lapa, gomme o be a rekela lapa ka moka dijo. Laboraro le lengwe le le lengwe rakgolo le makgolo ba be ba eya mmarakeng go yo reka nama, dienywa le merogo bakeng sa beke ka moka. Re be re dula moriting wa mophaene leribeng leo le okametšego moeding o lego kua tlase ge re ba emetše gore ba boe mmarakeng. Gateetee ge re be re ba bona ba fologa pese ba swere diroto tša bona tše dikgolo, re be re theoga re kitima manamelong a 125 go yo ba thuša go rwala merwalo go e iša gae.